უტარაკჰანდის წყალდიდობა (2021)
უტარაკჰანდის წყალდიდობა — 2021 წლის 7 თებერვალს იუნესკოს მსოფლიო მემკვიდრეობის ძეგლის ნანდა-დევის ეროვნული პარკის მიდამოებში (ინდოეთი, უტარაკჰანდის შტატი) მომხდარი ბუნებრივი კატასტროფა. სავარაუდო გამომწვევ მიზეზებად დასახელდა ზვავი, მეწყერი ან მყინვარული ტბის გარღვევა. ძირითად მიზეზად კი მყინვარიდან დიდი ზომის ნაწილის მოწყვეტა სახელდება, რასაც შეეძლო გამოეწვია ზემოთ ჩამოთვლილი მოვლენები. მყინვარის მოწყვეტას უკავშირებენ ტემპერატურის მომატებას ან ძლიერ ნალექებს. წყალდიდობა წარიმართა უპირატესად მდინარე დაულიგანგის ხეობაში. დაანგრია ორი მშენებარე ჰიდროელექტროსადგურის კაშხალი. დაღუპულებს, დაკარგულებსა და დაშავებულებს შორის უპირატესად ამ მშენებლობაზე დასაქმებული ადამიანები არიან, მათ შორისაა კაშხლის გვირაბში მოყოლილები. სამაშველო ოპერაციას ატარებენ კატასტროფებზე რეაგირების ეროვნული ძალების რამდენიმე გუნდი, ასევე მესაზღვრეები და ადგილობრივი მაშველები. რამდენიმე სოფლიდან განხორციელდა ხალხის ევაკუაცია. მთავრობამ ჩრდილოეთის რეგიონები საშიშ ზონებად გამოაცხადა. ბოლო მონაცემებით, დაიღუპა 72 ადამიანი, 200-მდე კი დაკარგულად ითვლება.